రేగోడు బ్రహ్మంగారి మఠం

రేగోడు బ్రహ్మంగారి మఠం తెలంగాణ రాష్ట్రం, మెదక్ జిల్లా, రేగోడు మండల కేంద్రంలో ఉన్న మఠం. శతాబ్దాల క్రితం నెలకొల్పబడిన ఈ మఠం రెండో కందిమల్లయ్యపల్లెగా పిలువబడుతోంది. కాలజ్ఞానాన్ని బోధించిన యోగి, హేతువాది, సంఘ సంస్కర్త అయిన పోతులూరి వీరబ్రహ్మేంద్రస్వామి భవిష్యత్తుకు సంబంధించిన కాలజ్ఞానం రాసి, సా.శ. 1693లో సజీవ సమాధిలోకి వెళ్ళాడు. తరువాతికాలంలో కందిమల్లయపల్లె బ్రహ్మంగారిమఠంగా ప్రసిద్ధి చెందింది. 

 చరిత్ర 
పూర్వకాలంలో ఈ ప్రాంతంలో శరబాక లింగమయ్య అనే నాటువైద్యుడు ఉండేవాడు. ఆ సమయంలో రేగోడు ప్రాంతంలో కలరా వచ్చి, అనేకమంది చనిపోయారు. నాటువైద్యుడైన లింగమయ్య ఎంత ప్రయత్నం చేసినా కలరా తగ్గలేదు. అప్పుడు లింగమయ్య కడప జిల్లా, బ్రహ్మంగారిమఠంలోని బ్రహ్మంగారి మఠానికి వెళ్ళి, అక్కడి మఠాధిపతిని కలిసి కలరా గురించి విన్నవించాడు. ఆ మఠాధిపతి ఆదేశం ప్రకారం రేగోడులో ఒక మఠాన్ని నెలకొల్పాడు. అప్పుడు కలరా తీవ్రత తగ్గింది. కొంతకాలం తరువాత లింగమయ్య ఈ మఠం ప్రాంగణంలోనే సజీవ సమాధి అయ్యాడు.

 ఉత్సవాలు 
ప్రతి సంవత్సరం వీరబ్రహ్మేంద్రస్వామి అవతరించిన కార్తీక శుక్ల ద్వాదశి నాడు ఉత్సవాలు, ప్రత్యేక పూజలు నిర్వహించబడుతున్నాయి. ఉత్సవాల సమయంలో చుట్టుపక్కల గ్రామాల రైతులు ఎడ్లబండ్ల ప్రదర్శన చేస్తారు. వైశాఖ శుద్ధ పంచమి మొదలు ఆరు రోజులపాటు జాతర చేస్తారు. ఈ జాతరలో ప్రతిరోజూ నాటకాలు ప్రదర్శిస్తారు.

 మూలాలు 

వర్గం:మెదక్ జిల్లా పుణ్యక్షేత్రాలు